Boligprisene falt 1,2 prosent i juli ( – 0,2 sesongjustert)

Og igjen har hovedstaden den største priskorreksjonen.

Publisert: Oppdatert: 3. august 2017 12:28 , Publisert: 3. august 2017 11:01

Norske bruktboliger ble i juli solgt til 1,2 prosent lavere snittpriser enn måneden før. Det viser ferske boligtall fra meglerforeningen Eiendom Norge.

Det er vanlig at boligprisene går litt tilbake om sommeren. Justert for sesongvariasjoner sank prisene 0,2 prosent. Årets juli-prisfall er altså litt større enn normalt, og følger prisfall også i mai og juni.

– Vi må tilbake til høsten 2013 for å finne tre måneder på rad med negativ nominell boligprisvekst. Vi er definitivt inne i en svakere trend, sier Eiendom Norge-direktør Christian Dreyer.

Les også Ferske SSB-tall: Kraftig økning i tillatelser for boligbygging

Største boligtilbud på ti år



Tolvmånedersveksten for hele landet har avtatt videre, og er nå nede på 4,8 prosent.

– Det viser at pilene peker noe nedover. Så er spørsmålet hvordan det utvikler seg videre, sier Dreyer.

I juli ble det lagt ut 3.288 boliger for salg over hele landet, 14 prosent flere en i fjor. Salgstiden ligger på 50 dager i snitt, uendret fra i fjor.

Tilbudssiden er økende over det meste av landet, og det har ikke blitt lagt ut flere boliger til salgs i Norge siden 2007, ifølge meglerforeningen.

– Det store utbudet av boliger gjenspeiles i en mer moderat prisutvikling som er tydelig over hele landet, kommenterer Dreyer, og legger til:

– Dette venter vi kommer til å prege markedet også i månedene som kommer.

Les også Tredje måned med fall i Oslo-prisene: – Spekulantene er borte

Sterkest prisfall i landet – igjen



Boligprisene steg i juli i fjor, en oppsiktsvekkende utvikling som i stor grad var drevet av boligtørke i Oslo.

Nå er det kokende Oslo-markedet nesten ikke til å kjenne igjen:

Tolvmånedersveksten, som i februar i år satte ny rekord på 24 prosent, har på få måneder falt til «bare» 6,4 prosent.

Det skjer etter en ny priskorreksjon i juli på 2,8 prosent, den kraftigste nedgangen i hele landet. Noen tegn på bråbrems er det derimot ikke, langt ifra: I juli ble det solgt hele 60 prosent flere Oslo-boliger enn i fjor. Dreyer sier mange selgere som ikke fikk napp i juni, endelig har valgt å møte kjøpere med nedjusterte priskrav.

– Vi forventer fortsatt prisnedgang i Oslo fremover, men kanskje ikke i august, sier Dreyer.

August har historisk sett bydd på et solid byks for boligprisene, kun slått av januar.

Så mye falt prisene i store byer



Her er de nominelle prisendringene i et utvalg store norske byer i juli (prisendring fra juli i fjor i parentes):

Oslo: -2,8 prosent (+6,4 prosent)

Bergen: -0,6 prosent (+0,0 prosent)

Trondheim: -0,8 prosent (+4,1 prosent)

Stavanger: -0,6 prosent (+1,3 prosent)

Kristiansand: -0,6 prosent (+1,1 prosent)

Tromsø: -0,6 prosent (+4,8 prosent)

E24 kommer tilbake med en fyldig oversikt over prisutviklingen på lang og kort sikt i alle byer hvor meglerbransjen fører statistikk



Les også Nytt prisfall på OBOS-boliger i Oslo

Les også Nordmenns boligkostnader ned 4,6 prosent siden 2008

Les også – Bør spørre seg om det er lurt å bruke megler

Her kan du lese mer om Boligmarkedet